Nuwe Valke-waghond aangestelFikile Mbalula, minister van polisie (Foto: Elmond Jiyane, GCIS) Regter Frans Diale Kgomo is met onmiddellike effek as die nuwe waghond vir die direktoraat vir prioriteitsmisdaad-ondersoeke, meer bekend as die Valke, aangestel. Dié aankondiging is Vrydag deur Fikile Mbalula, minister van polisie, gemaak. Mbalula het gesê Kgomo sal die pos beklee ná die onlangse afsterwe van regter Essa Moosa. Kgomo sal belas word met die ondersoek van klagtes van die publiek rakende die oortreding van menseregte wat deur ondersoeke van die Valke veroorsaak word. Kgomo sal ook klagtes van lede van die Valke moet ondersoek oor onbehoorlike invloed of inmenging wat op hulle uitgeoefen word tydens hul ondersoeke.